বুন্দিয়া

বুন্দিয়া বা বোঁদে বা বুরিন্দা বাংলার অন্যতম জনপ্রিয় মিষ্টান্ন যা বাংলাদেশ এবং ভারতের পশ্চিমবঙ্গে ও ত্রিপুরায়  পাওয়া যায়। বেসন তেলে ভেজে সিরায় ডুবিয়ে বুন্দিয়া তৈরি করা হয়ে থাকে।

 উৎপত্তি 
'বুন্দিয়া' শব্দটি সংস্কৃত শব্দ 'বিন্দুক' থেকে উদ্ভূত। বুন্দিয়া বাংলাদেশ ও ভারতের অন্যতম প্রাচীন মিষ্টান্ন। প্রাচীন সাহিত্যে এর উল্লেখ রয়েছে। সেখানে বিরিকলাই গুঁড়ো, চিনি ও ঘি সহযোগে এই মিষ্টান্ন প্রস্তুত করা কথা বলা হয়েছে।

 প্রণালী 
চালের গুঁড়ো ও বেসন মিশিয়ে তাতে পানি দিয়ে একটি থকথকে তরল মিশ্রণ প্রস্তুত করা হয়। একটি ছিদ্রযুক্ত ছানতার মধ্য দিয়ে বিন্দু বিন্দু তরল মিশ্রণ কড়াইয়ে ফুটন্ত তেল/ঘিয়ে ছাড়া হয়। তেল/ঘিয়ে কড়া করে ভেজে গোলকৃতি দানাগুলি সামান্য চিনির রসে ডুবিয়ে রাখা হয়। এভাবেই তৈরি হয় বুন্দিয়া।

 প্রকারভেদ 
বুন্দিয়া সাধারণত লালচে রঙের হয়। তেল বা ঘিয়ে ভাজা বুন্দিয়া জাফরান মেশানো (বাধ্যতামূলক নয়) চিনির রসে ডোবালে লালচে হয়। প্রচলিত লালচে বুন্দিয়ার একটি প্রকারভেদ হল সাদা বুন্দিয়া। বাংলাদেশে হলদে এবং লালচে মিশ্রণের বুন্দিয়া বেশি প্রচলিত। মোটামুটি পুরো দেশেই এটি পাওয়া যায়। সারাবছর চাহিদা ও প্রস্তুতি কম থাকলেও রমজান মাসে ইফতার খাদ্য তালিকায় এটি বহুল জনপ্রিয়। পশ্চিমবঙ্গে সাদা বুন্দিয়া কিছু বিশেষ অঞ্চলেই প্রসিদ্ধ এবং উপলব্ধ। তার মধ্যে হুগলি জেলার জনাই ও কামারপুকুর-জয়রামবাটী অন্যতম। জনাইয়ের বড়ো বোঁদে পটলাকৃতি, কামারপুকুর-জয়রামবাটীর সাদা বোঁদে গোলাকৃতি। জয়রামবাটীর সাদা বুন্দিয়ার মূল উপাদান বরবটি দানার গুঁড়ো বা বরবটি বেসন, আতপ চাল ও গাওয়া ঘি। বরবটি বেসন ও আতপ চালের গুঁড়ো ১:২ অনুপাতে মিশিয়ে সারা রাত ভিজিয়ে রাখতে হয়। পরের দিন সেই মিশ্রণ কে ছানতার ছিদ্রের মধ্যে দিয়ে কড়াইয়ে ফুটন্ত গাওয়া ঘিতে ফেলা হয়। ভাজা হলে চিনির রসে ডুবিয়ে রাখা হয়। ভারতে একে সাদা বোঁদে হিসেবে ডাকা হয়।

 জনপ্রিয়তা 
কথিত আছে যে রামকৃষ্ণ পরমহংস সাদা বোঁদে খেতে অত্যন্ত ভালবাসতেন। জয়রামবাটীর সাদা বোঁদে ভক্ত ও ভ্রমণার্থীদের মধ্যে বিশেষ জনপ্রিয়।
রজনীকান্ত সেন ১৯০৫ খ্রিষ্টাব্দে প্রকাশিত কল্যাণী কাব্যগ্রন্থের ঔদারিক গানে বাংলার বিভিন্ন প্রকার মিষ্টান্নের উল্লেখ করেছেন।  ঔদারিক গানে বুঁদিয়া বা বোঁদের উল্লেখ পাওয়া যায়-

 আরও দেখুন 
 মিহিদানা
 লাড্ডু
 দরবেশ

 তথ্যসূত্র 

বিষয়শ্রেণী:বাংলার মিষ্টি
বিষয়শ্রেণী:ভারতীয় হালকা জলখাবার
বিষয়শ্রেণী:ভারতীয় ঝটপট খাবার
বিষয়শ্রেণী:ডুবোতেলে ভাজা খাবার
বিষয়শ্রেণী:রাজস্থানি রন্ধনশৈলী
বিষয়শ্রেণী:সিন্ধি রন্ধনশৈলী
বিষয়শ্রেণী:বাংলাদেশী মিষ্টান্ন